C 47/132
HR
Službeni list Europske unije
7.2.2023.
srijeda, 6. srpnja 2022.
C. budući da je potrebno obnoviti društveni ugovor i ponovno izgraditi povjerenje;
D. budući da su se u rujnu 2015. sve zemlje obvezale na provedbu ambicioznog programa za zajednički odgovor na globalne izazove, program održivog razvoja UN-a do 2030.;
E. budući da se, premda je multilateralizam i dalje najbolji organizacijski sustav za rješavanje globalnih izazova, mora priznati da on teško pronalazi put prema djelotvornoj provedbi;
F. budući da je svijet ušao u novu eru s više polova i velikim potencijalom za turbulencije, konfrontacije i nestabilnost koja se odlikuje velikim geopolitičkim natjecanjem koje uključuje netradicionalne prijetnje i sukobe, kao što su hibridni napadi i kibernapadi, hibridno ratovanje i dezinformiranje, koji se često događaju daleko od očiju javnosti, ali imaju znatan utjecaj na sigurnost EU-a i globalnu sigurnost, a ne posjedujemo odgovarajuće alate za njihovo suzbijanje i odgovor na njih; budući da postoji rizik od jaza između aktualnih globalnih izazova i sposobnosti aktualnog multilateralnog sustava da pronađe učinkovita i uključiva rješenja;
G. budući da se globalni poredak istodobno sve više suočava s pitanjima politika i izazovima koji zahtijevaju djelovanje na međunarodnoj razini, uključujući djelotvoran globalni dijalog o politikama, suradnju i približavanje stavova kako bi se oblikovala održiva rješenja koja mogu ostvariti rezultate, koordinirano djelovanje i zajednički standardi u poretku utemeljenom na pravilima kojima se mogu djelotvorno ostvariti svačiji interesi te kojima se promiču ljudska prava i vladavina prava; budući da bi ti standardi trebali doprinijeti međunarodnom miru, stabilnosti i održivom razvoju; budući da EU podupire međunarodne propise i norme;
H. budući da je svijet sve povezaniji, zbog čega su akteri na međunarodnoj sceni sve više međusobno ovisni, a izazovi složeniji; budući da višerazinski problemi koji iz toga proizlaze zahtijevaju kolektivno djelovanje, fleksibilne strukture i uključivanje svih dionika;
I.
budući da se postojeći multilateralni poredak temelji na globalnom poretku iz razdoblja nakon 1945. te ne odražava nužno u potpunosti današnji svijet s obzirom na to da nisu svi aktualni globalni akteri propisno uzeti u obzir u oblikovanju multilateralne arhitekture;
J.
budući da se globalne politike i propisi o nadzoru naoružanja, razoružanju i neširenju naoružanja napuštaju i oslabljuju u trenutku kada raste prodaja konvencionalnog oružja, kada se povećava razina autonomije oružanih sustava te se ulaže u nove vrste oružja za masovno uništenje;
K. budući da se multilateralizam kao sredstvo za mirnu organizaciju odnosa među suverenim državama sve više dovodi u pitanje, što je djelomično posljedica promjena u međunarodnom sustavu, kao što je pojava novih aktera na globalnoj sceni i hibridnih prijetnji koje oni odašilju, napetosti koje proizlaze iz karaktera multilateralnih institucija i potrebe za preustrojem institucija starih nekoliko desetljeća, sve većeg jaza između javnog mnijenja i institucija, porasta antiglobalizacijskih osjećaja, slabljenja tradicionalno dominantnih geopolitičkih sila i posljedičnog slabljenja globalnih sloboda i globalne demokracije; budući da su pandemija bolesti COVID-19 i njezin nezabilježeni utjecaj na međunarodnu zajednicu pojačali i ubrzali te promjene; budući da se nalazimo na pragu nove ere u kojoj bi moglo biti ugroženo više od 70 godina napretka i relativnog mira te bi moglo doći do konsolidacije ere diktatorske politike koja teži potkopavanju međunarodnog poretka utemeljenog na pravilima i međunarodnom pravu te vladavini prava, odgovornosti, demokraciji i ljudskim pravima, rodnoj ravnopravnosti i raznolikosti; budući da je multilateralni sustav zbog kombinacije nacionalnih populističkih impulsa, različitih ciljeva koji se mijenjaju i nedostatka metoda provedbe i odgovornosti prisiljen suočiti se s trima povezanim krizama: krizom moći, krizom relevantnosti i krizom legitimiteta, koje su posljedica nedostatka političke volje i koordinacije, većinom na Zapadu;
L. budući da kriza multilateralizma može biti prilika za ponovnu uspostavu konsenzusa o međunarodnom poretku utemeljenom na multilateralizmu i vladavini prava učinkovitom suradnjom, solidarnošću i koordinacijom; budući da bi EU trebao podupirati inicijative usmjerene na uključivanje stajališta civilnog društva u postupke donošenja odluka u okviru multilateralnih foruma kao što je UN; budući da bi EU trebao zagovarati uspostavu Parlamentarne skupštine Ujedinjenih naroda (UNPA) u okviru sustava UN-a kako bi se povećali demokratska narav, demokratska odgovornost i transparentnost globalnog upravljanja;